Hoër prysgroei vir dié eiendomme, maar . . . - Jou Geld | Solidariteit WêreldJou Geld | Solidariteit Wêreld
Tuis › 2016-begroting › Hoër prysgroei vir dié eiendomme, maar . . .
Hoër prysgroei vir dié eiendomme, maar . . .
Ten spyte van die onlangse rentekoersstyging van 50 basispunte het sommige segmente van die middelsegmenthuismark ŉ prysgroeistyging in Januarie getoon.
Die jaar 2015 was in alle kategorieë ŉ moeilike jaar vir prysgroei aangesien dit te midde van moeilike ekonomiese omstandighede sy daling deur die jaar voortgesit het. “Maar ten spyte van uitdagende ekonomiese toestande waardeur verbruikers geraak word, soos stygende inflasie en rentekoerse, was die hoër prysgroei in sommige segmente van die huismark hoofsaaklik toe te skryf aan die basis-effek van ŉ verlangsaming in prysgroei ŉ jaar gelede,” sê Absa-eiendomsontleder Jacques du Toit.
Volgens Du Toit het prysgroei in die middelsegment van klein- en mediumgrootte huise in Januarie 2016 as gevolg van bogenoemde basis-effek op ŉ nominale jaar-tot-jaar-grondslag verbeter, terwyl groei in die groot kategorie begin verlangsaam het na ŉ opwaartse tendens teen die einde van verlede jaar. In werklikheid was huisprysgroei in 2015 laer as 1% op ‘n jaargrondslag in die klein- en mediumgrootte kategorieë, met werklike prysgroei van 1,6% op ‘n jaargrondslag wat in die groot segment aangeteken is. Voortgesette reële prysdeflasie is tot aan die einde van verlede jaar in die kategorie vir klein huise waargeneem.
John Loos, eiendomsontleder by ENB, het onlangs gesê die beste prysgroei in die residensiële mark is nou aan die onderpunt van die mark te vinde en wel by deeltitel-eiendomme en tweeslaapkamerhuise. Dit is te danke aan die bekostigbaarheid van, en daaropvolgende hoër vraag na, hierdie kleiner eiendomme.
Die gemiddelde nominale waarde van huise in elk van die middelsegment-kategorieë was in Januarie 2016 soos volg:
– Klein wonings (80m²-140m²): R904 000
– Mediumgrootte wonings (141m²-220 m²): R1 281 000
– Groot wonings (221m²-400m²): R1 957 000
Ten spyte van hierdie stukkie goeie nuus, waarsku Du Toit dat die eiendomsmark deur 2016 sal strompel. “Die vooruitsigte vir die residensiële eiendomsmark in 2016 behels gedempte groei teen die agtergrond van die verwagte lae reële ekonomiese groei van slegs 0,9% vir vanjaar, lae indiensnemingsgroei, stygende inflasie en hoër rentekoerse.”